b"\n_START_ARTICLE_\nTorre de Grions\n_START_SECTION_\nHist\xc3\xb2ria\n_START_PARAGRAPH_\nHi ha poques not\xc3\xadcies documentades sobre la fortalesa de Grions. Se sap que romania sota el seu domini directe l'esgl\xc3\xa9sia parroquial de Sant Gabriel de Grions i que el 1240 la senyorejaven els castlans del castell de Montsoriu els quals estaven emparentats amb la fam\xc3\xadlia Malla de la Plana de Vic. L'any 1933 fou adquirida per la fam\xc3\xadlia propiet\xc3\xa0ria actual. Hom creu que el nom de Grions ve del de grillons perqu\xc3\xa8 en aquesta torre s'engrillonaven els presos.\n_START_SECTION_\nArquitectura\n_START_PARAGRAPH_\nLa Torre de Grions \xc3\xa9s composta d'un recinte ampli de muralles, amb una planta gaireb\xc3\xa9 quadrada i d'una construcci\xc3\xb3, una torre que d\xc3\xb3na el nom a l'edifici, situada al costat de ponent del clos. Al cant\xc3\xb3 de la torre hi ha la porta d'entrada al recinte. _NEWLINE_La paret de tramuntana del recinte fa 31 m de llarg i t\xc3\xa9 una al\xc3\xa7ada d'uns 8 m. El pany de llevant t\xc3\xa9 uns 28,5 m de longitud i el de migjorn fa 25 m de llarg. Al mur oriental hi ha dues espitlleres i potser n'hi havia m\xc3\xa9s. El mur de migjorn ha estat molt reformat; les parets s\xc3\xb3n fetes amb pedres petites i poc escairades, bombades per\xc3\xb2 ben arrenglerades. Entremig, a una certa al\xc3\xa7ada, hi ha dues o tres filades de carreus ben escairats, d'uns 20 cm d'alt per uns 45 cm de llarg. Les espitlleres i els caires dels murs s\xc3\xb3n fets amb pedres ben treballades. El clos de muralles tanca una superf\xc3\xadcie de gaireb\xc3\xa9 800 m\xc2\xb2._NEWLINE_La torre \xc3\xa9s situada a la part davantera de la casa forta, a la fa\xc3\xa7ana de ponent, sobresurt del conjunt 6,15 m. La paret occidental t\xc3\xa9 una longitud de 10,5 m i els murs fan 140 cm de gruix. Des de l'exterior es veuen dos nivells d'espitlleres, formades per tres carreus a banda i banda. N'hi havia una renglera a tocar de terra en les tres fa\xc3\xa7anes exterior i una altra s\xc3\xa8rie a un nivell m\xc3\xa9s elevat. A l'interior, la majoria d'espitlleres han estat tapiades o han desaparegut. L'aparell constructiu de la torre \xc3\xa9s similar al del clos de muralles; pedres no gaire escairades, per\xc3\xb2 regulars i ben arrenglerades. A l'interior de la torre hi ha una sala coberta amb una volta lleugerament apuntada que t\xc3\xa9 una al\xc3\xa7ada d'uns 5 m. La torre fa uns 8 m d'alt per\xc3\xb2 per refer\xc3\xa8ncies orals sabem que als anys 30 (segle XX) era 2 o 3 m m\xc3\xa9s alta i tenia un pis al damunt. _NEWLINE_Sembla que la dataci\xc3\xb3 s'establiria cap al segle XIII."